มันนี่ทูเดย์
ออมสินออกเงินฝากเผื่อเรียกพิเศษ
7 เม.ย. 2558

ออมสินออกเงินฝากเผื่อเรียกพิเศษ 
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า เนื่องในวาระครบรอบ 102 ปีวันสถาปนาธนาคารออมสิน ธนาคารได้ออกเงินฝากเผื่อเรียกพิเศษ 10 เดือน โดยเปิดรับฝากตั้งแต่บัดนี้จนถึงวันที่ 30 มิ.ย. 2558 คาดว่าจะได้รับความสนใจจากผู้ฝากเงิน เพราะให้ผลตอบแทนสูง
ทั้งนี้ ธนาคารได้กำหนดอัตราดอกเบี้ยสำหรับเงินฝากประเภทนี้เป็นแบบ Step Up โดยเดือนที่ 1-3 ดอกเบี้ย 1.25% ต่อปี เดือนที่ 4-6 ดอกเบี้ย 1.5% ต่อปี เดือนที่ 7-9 ดอกเบี้ย 2% ต่อปี และเดือนที่ 10 เท่ากับ 7.5% ต่อปี คิดเป็นอัตราดอกเบี้ยเฉลี่ย 2.175% ต่อปี (เทียบเท่าเงินฝากประจำ 2.559% ต่อปี) เปิดรับฝากสำหรับบุคคลธรรมดาอายุตั้งแต่ 7 ปีขึ้นไป และนิติบุคคลทุกประเภท ผู้ฝากบุคคลธรรมดาจะได้รับการยกเว้นภาษี เปิดบัญชีขั้นต่ำ 1 หมื่นบาท ฝากเพิ่มครั้งละไม่ต่ำกว่า 1,000 บาท และฝากได้สูงสุดไม่เกินรายละ 20 ล้านบาท สำหรับลูกค้าเงินฝากเดิมของธนาคารออมสินที่เงินฝากครบอายุแล้วต้องการฝากต่อ จะเปิดรับฝากโดยไม่จำกัดวงเงิน
สรรพสามิตเก็บภาษีน้ำเมาเกินเป้า
รายงานข่าวจากกรมสรรพสามิต เปิดเผยว่า ในเดือน มี.ค. ซึ่งเป็นเดือนที่ 6 ของปีงบประมาณ 2558 กรมมีการจัดเก็บภาษีสรรพสามิตเบียร์ สุรา และบุหรี่ ได้เกินเป้า โดยจัดเก็บได้สูงถึง 5,800 ล้านบาท หรือกว่า 15% อันเป็นผลมาจากมีการกักตุนสินค้าเพื่อเตรียมจำหน่ายในช่วงเทศกาลสงกรานต์ขณะที่การเก็บภาษีรถยนต์ยังต่ำกว่าเป้า 3,000 ล้านบาท เนื่องจากภาวะเศรษฐกิจชะลอตัว ทำให้ความต้องการซื้อรถยนต์ภายในประเทศลดลง